Destyds se hofknapie vergesel Andreé na matriekafskeid | Netwerk24
Destyds se hofknapie vergesel Andreé na matriekafskeid
Deur Jana Marx 29 Oktober 2019 07:52
Van toeka tot nou: Andrée Badenhorst (18) van die Hoërskool Zwartkop in Centurion en haar nefie, Leon Labuschagne (20). Foto: Verskaf
'n Lekker metgesel vir jou matriekafskeid krap jy nie agter elke bos uit nie. Daarom het Andrée Badenhorst (18) van die Hoërskool Zwartkop in Centurion besluit om haar heel eerste "metgesel" ooit na haar afskeid te vra.
Badenhorst en haar neef, Leon Labuschagne (20), het immers as kleuters al ewe uitgevat in 'n lang rok en aandpak by 'n troue vir foto's poseer – so asof hulle mekaar se metgeselle is.
Jare later het dié twee weer 'n funksie saam bygewoon.
Badenhorst sê as sy weer matriekafskeid kon hou, sou sy Labuschagne wéér vra.
"Hy was so 'n lekker date. Hy het my voor die tyd geleer dans," sê sy.
Sy het hom spesiaal van George af laat kom vir dié geleentheid wat op 20 September by die Voortrekkermonument in Pretoria gehou is.
Labuschagne werk volgens Badenhorst as 'n persoonlike instrukteur by 'n gesondheidsklub in George.
"Hy het tuisonderrig ontvang, so ek het altyd vir hom gesê hy kan eendag saam met my na my matriekafskeid gaan," sê Badenhorst.
Andrée Badenhorst en haar neef, Leon Labuschagne, was jare gelede al mekaar se "metgeselle" by 'n troue. Foto: Verskaf
Andrée Badenhorst en haar neef, Leon Labuschagne, by Badenhorst se matriekafskeid vanjaar. Foto: Verskaf
Sy dink sy was so vier jaar oud toe sy en Labuschagne die blommemeisie en hofknapie by 'n familielid se troue was.
"Ek het vir my tannie (Lisa Bekker) gesê sy mag nie trou as ek nie ook 'n trourok aan het nie."
Dis hoe dit gekom het dat dié klein meisie en haar nefie deel geword van die trouverrigtinge, sê sy.
Sy in 'n deftige wit rokkie en hy ewe sjarmant in sy pak met 'n strikdas.
Hulle is na al die jare steeds baie ná aan mekaar, al woon hy in George, sê Badenhorst.
Hoewel die rokke van toeka en nou albei ligte skakerings is, was dit nie haar plan om dieselfde tipe rok as jare gelede te dra nie.
"Ek was nie seker waarvoor ek soek nie, maar toe ek in die winkel instap, het ek van daardie rok gehou."